ശരീരത്തില് 12 വെടിയുണ്ടകള്, തലയിലും നെഞ്ചിലും വാഹനം കയറ്റിയിറക്കി ഡാനിഷ് സിദ്ധീഖിയെ കൊലപ്പെടുത്തിയത് അതിക്രൂരമായി ന്യൂ ഡല്ഹി: മാധ്യമപ്രവര്ത്തകന് ഡാനിഷ് സിദ്ധീഖിയെ അഫ്ഗാനിസ്ഥാനില് താലിബാന് ഭീകരര് അതിക്രൂരമായിട്ടാണ് കൊലപ്പെടുത്തിയതെന്ന് തെളിയിക്കുന്ന കൂടുതല് തെളിവുകള് പുറത്ത്. സിദ്ധീഖിയുടെ മെഡിക്കല് റിപ്പോര്ട്ടും, എക്സ് റേയില് നിന്നും ഇത് വ്യക്തമാകുന്നു. അഫ്ഗാന് രഹസ്യാന്വേഷണ ഏജന്സിയെ ഉദ്ധരിച്ച് ന്യൂസ് 18 ആണ് വാര്ത്ത റിപ്പോര്ട്ട് ചെയ്തത്. ജൂലൈ 16ന് അഫ്ഗാന് സേനയും താലിബാന് ഭീകരരും തമ്മിലുള്ള ഏറ്റുമുട്ടല് റിപ്പോര്ട്ട് ചെയ്യുന്നതിനിടെയാണ് സിദ്ധീഖി കൊല്ലപ്പെടുന്നത്. കാണ്ഡഹാറിലെ സ്പിന് ബോള്ഡാക് പ്രവിശ്യയില് വെച്ചായിരുന്നു ഡാനിഷ് സിദ്ധീഖി കൊല്ലപ്പെട്ടത്. സിദ്ധീഖിയുടെ ശരീരത്തില് നിന്നും 12 വെടിയുണ്ടകളാണ് കണ്ടെടുത്തത്. ശരീരത്തില് അമിതഭാരമുള്ള വാഹനം ഉപയോഗിച്ച് കയറ്റിയിറക്കി. ഡാനിഷ് സിദ്ധീഖി കൊല്ലപ്പെട്ടതിന് ശേഷം താലിബാന് ഭീകരര് അദ്ദേഹത്തിന്റെ മൃതദേഹത്തെ വലിച്ചിഴച്ചതിന്റെ പാടുകള് ശരീരത്തില് കണ്ടെത്തിയിട്ടുണ്ട്. തലയിലും നെഞ്ചിലും ഭാരമുള്ള വാഹനം നിരവധി തവണ കയറ്റിയിറക്കി വികൃതമാക്കി. നെഞ്ചിലും മുഖത്തും വാഹനം കയറിയിറങ്ങിയതിന്റെ പാടുകള് ദൃശ്യമാണ്. ഹംവി, എസ്.യു.വി ടൈപ്പ് വാഹനങ്ങളോ ആണ് കയറ്റിയിറക്കിയത് അഫ്ഗാന് രഹസ്യാന്വേഷണ ഏജന്സി പറഞ്ഞു.